KOMISIJOS REGLAMENTAS (EB) Nr. 1653/2005
2005 m. spalio 10 d.
atidarantis tarifines kvotas ir nustatantis šių tarifinių kvotų ribose taikomą muitą į Europos bendriją importuojamiems tam tikriems perdirbtiems žemės ūkio produktams, kurių kilmės šalis yra Alžyras
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. gruodžio 6 d. Tarybos reglamentą (EB) Nr. 3448/93, nustatantį prekybos tvarką, taikomą tam tikroms iš perdirbtų žemės ūkio produktų pagamintoms prekėms (1), ypač į jo 7 straipsnio 2 dalį,
kadangi:
(1)
2005 m. liepos 18 d. Sprendimu (2), Taryba patvirtino Europos ir Viduržemio jūros regiono valstybių susitarimą, įsteigiantį Europos bendrijos bei jos valstybių narių ir Alžyro Liaudies Demokratinės Respublikos asociaciją (toliau - susitarimas).
(2)
Susitarime išdėstytose prekybos nuostatose numatomas abipusių importo muito nuolaidų taikymas tam tikriems perdirbtiems žemės ūkio produktams. Tokiomis Bendrijos nuolaidomis gali būti ir neapmokestinamas importas metinių tarifinių kvotų ribose.
(3)
Susitarime numatytos tarifinės kvotos perdirbtiems žemės ūkio produktams, kurių kilmės šalis yra Alžyras, importui yra nustatomos kiekvienais metais ir turi būti taikomos neribotą laikotarpį. Jos turėtų būti atidarytos 2005 ir tolesniais metais.
(4)
Naujų tarifinių kvotų dydis 2005 m. turėtų būti apskaičiuojamas pro rata susitarime nurodytiems pagrindiniams kiekiams, proporcingai tų metų daliai, praėjusiai prieš pradedant taikyti susitarimą.
(5)
1993 m. liepos 2 d. Komisijos reglamentu (EEB) Nr. 2454/93, išdėstančiu Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatas (3), numatoma tarifinių kvotų, skirtų taikyti chronologine tvarka pagal muitinės deklaracijų datas, administravimo tvarka. Šiuo reglamentu atidaromos tarifinės kvotos turėtų būti administruojamos pagal tas taisykles.
(6)
Kadangi susitarimas taikomas nuo 2005 m. rugsėjo 1 d., šis reglamentas turėtų būti taikomas nuo tos pačios dienos ir įsigalioti kaip galima greičiau.
(7)
Šiame reglamente numatytos priemonės atitinka Horizontaliųjų klausimų dėl prekybos perdirbtais žemės ūkio produktais, neišvardytais Sutarties I priede vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Priede nurodytų produktų, kurių kilmės šalis yra Alžyras, importui taikomos Bendrijos metinės tarifinės kvotos atidaromos nuo 2005 m. rugsėjo 1 d. iki 2005 m. gruodžio 31 d. ir nuo ateinančių metų sausio 1 d. iki gruodžio 31 d. pagal tame priede nustatytas sąlygas.
Priede nustatyti 2005 m. metinių kvotų dydžiai sumažinami proporcingai tų metų daliai, praėjusiai prieš pradedant taikyti susitarimą.
2 straipsnis
1 straipsnyje nurodytos Bendrijos tarifinės kvotos yra administruojamos pagal Reglamento (EEB) Nr. 2454/93 308a, 308b ir 308c straipsnius.
3 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Jis taikomas nuo 2005 m. rugsėjo 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. spalio 10 d.